Document ID: 32006R0699

UREDBA KOMISIJE (ES) št. 699/2006
z dne 5. maja 2006
o spremembi Priloge I k Uredbi Sveta (EGS) št. 2092/91 glede pogojev dostopa perutnine do izpustov na prosto
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil (1), ter zlasti druge alinee člena 13 Uredbe,
ob upoštevanju naslednjega:
(1)
Skladno z načeli postopka ekološke pridelave morajo rejne živali imeti dostop na prosto ali do pašnih območij, kadar koli vremenske razmere to dopuščajo.
(2)
Trenutni predpisi o ekološki pridelavi izvzemajo iz tega načela sesalce, kadar zahteve Skupnosti ali nacionalne zahteve, ki se nanašajo na posebne težave glede zdravstvenega varstva živali, preprečujejo dostop teh živali na prosto. Izjema ni predvidena za ekološko rejo perutnine.
(3)
Ob upoštevanju trenutnega zaskrbljujočega stanja glede širitve aviarne influence je treba upoštevati previdnostne ukrepe, ki lahko zahtevajo, da perutnina ostane v zaprtih prostorih. Zaradi skladnosti in jasnosti ter da bi zagotovili nadaljevanje ekološke reje perutnine je treba rejcem dovoliti, da svojo perutnino zadržujejo v zaprtih prostorih, ne da bi s tem izgubila ekološki status, kadar omejitve, vključno z veterinarskimi omejitvami, ki so sprejete na podlagi zakonodaje Skupnosti z namenom zaščite javnega zdravja ali zdravja živali, preprečujejo perutnini dostop na prosto ali do pašnih območij.
(4)
Omejeni dostop do izpusta na prosto za perutnino, ki je navajena na stalni dostop na prosto, lahko poslabša njihovo dobro počutje. Za zmanjšanje negativnih posledic takšnih ukrepov morajo živali imeti stalen dostop do zadostnih količin vlaknine in primernega materiala, ki vsaki živali dovoljuje, da vzame vlaknino, se praska in valja v prahu, kot ji narekujejo njene potrebe.
(5)
Uredbo (EGS) št. 2092/91 je zato treba ustrezno spremeniti.
(6)
Obstaja nujna potreba po ukrepih, določenih v tej uredbi, ob upoštevanju dejstva, da se omejitve izvajajo v določenih državah članicah. Ta uredba zato začne veljati na dan objave v Uradnem listu Evropske unije.
(7)
Ukrepi, predvideni s to uredbo, so v skladu z mnenjem odbora, ustanovljenega s členom 14 Uredbe (EGS) št. 2092/91 -
SPREJELA NASLEDNJO UREDBO:
Člen 1
V delu B Priloge I k Uredbi (EGS) št. 2092/91 se doda naslednja točka 8.4.7:
„8.4.7
Ne glede na določbe iz točk 8.4.2 in 8.4.5 sme biti perutnina v zaprtih prostorih, kadar omejitve, vključno z veterinarskimi omejitvami, sprejete na podlagi zakonodaje Skupnosti z namenom zaščite javnega zdravja ali zdravja živali, preprečujejo ali omejujejo dostop perutnine do izpusta na prosto.
Kadar je perutnina v zaprtih prostorih, mora imeti stalen dostop do zadostnih količin vlaknin in primernega materiala za zadovoljitev njenih etoloških potreb.
Komisija do 15. oktobra 2006 pregleda uporabo tega odstavka zlasti v zvezi z zahtevami glede dobrega počutja živali.“
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. maja 2006

Labels: 0
6